Zahvalnost

Ne samo zato što je to obaveza Jevrejske opštine Zemun da se zahvali državnim institucijama, na sredstvima iz budžeta Srbije za realizaciju knjige o Jevrejima profesorima medicinskih fakulteta u Srbiji, već pre svega zbog dugogodišnje podrške koju nam Ministarstvo kulture i informisanja Republike Srbije i Gradska opština Zemun pružala svih prethodnih godina u realizaciji brojnih projekata, sa poštovanjem ističemo njihovu podršku bez koje ova knjiga ne bi ugledala svetlost dana. Posebno se zahvaljujem članovima Jevrejske opštine Zemun što su i pored ograničenih sredstava prihvatili da budu sufinansijeri projekta.

Inspiracija za istraživanja koja smo sproveli Dragan Pantelić i ja bio je rad akademika Radoja B. Čolović, *Nastavnici Medicinskog fakulteta u Beogradu*, tri posebna izdanja objavljena u Beogradu 2005 – 6 i 7. Akademik Čolović je u tim izdanjima, pored brojnih biografija profesora Medicinskog fakulteta u Beogradu, opisao životni i naučni put i pet profesora jevrejskog porekla, i uz njegovu saglasnost te priče su sastavni deo ovog izdanja.

O Jevrejima koji su bili profesori, ne samo na Medicinskom fakultetu u Beogradu već i na ostalim novoosnovanim medicinskim fakultetima u Srbiji istraživali smo više od dve godine. Nezaobilazna tema bilo je osnivanje VMA koji su inicirali Jevreji lekari pripadnici vojske Jugoslavije. Veliki doprinos našem istraživanju dala je Stručna biblioteka Instituta za naučne informacije Vojnomedicinske akademije Univerziteta odbrane, odnosno bibliotekarka Ljiljana Simić koja nam je dala dragocene informacije o njihovim profesorima jevrejskog porekla.

Od ukupno 30 profesora koji su predavali na medicinskim fakultetima živi su profesori Teodor Kovač, Vera Lukić, Estera Mrčarica i Aleksandar Kerenji. Sa njima sam imao odličnu komunikaciju koja je rezultirala objavljivanjem brojnih detalja iz njihovog akademskog ali i privatnog života.

Moram da istaknem i doprinos koji su dale porodice profesora koji nisu više sa nama, pre svega njihova deca. Sin dr Herberta Krausa, Aleksandar ne samo da nam je dao brojne fotografije i pisane dokumente, već je i sam učestvovao u pisanju knjige, osvetlivši razvojni put VMA, i naravno ključnu ulogu njegovog oca u osnivanju ove visokoškolske ustanove. Ćerka profesora Emanuela Vajsa, Zlatka, dala nam je divne fotografije njenog oca i majke, a sin profesora Ervina Ginzberga, Igor, takođe je bio veoma kooperativan, što se vidi iz brojnih fotografija koje smo objavili. Sin profesora Podvinec Srećka, Mihael, koji je takođe profesor, ali u Švajcarskoj, dao nam je dragocene fotografije. Profesoru Podvincu je umetnička fotografija bila druga najveća strast, a sin Mihael nam je poslao fotografiju profesora Podvinca snimljenu ispred njegove, mnogo puta nagrađivane, fotografije „Sama u hodniku“. Brojne fotografije nam je ustupila i ćerka akademika Stevana Goldmana, Ana. Profesor Vladimir Obradović, koji je blisko sarađivao sa pokojnim profesorom Rubenom Hanom, dao nam je dozvolu da objavimo nekoliko fotografija iz njegova privatne arhive.

Zahvaljujem se profesoru Snežani Veljković koja je napisala recenziju za knjigu, ali koja nam je ukazala i na Jovana Rajsa, koji je akademsku karijeru započeo kao asistent na Institutu za sudsku medicinu fakulteta u Beogradu, ali je profesorsku karijeru ostvario u Švedskoj. Profesor Rajs sa svojom suprugom Dinom danas je posvećen sećanju na Holokaust i širom Švedske postavlja svoju pozorišnu predstavu i drži brojna predavanja po školama, bibliotekama i državnim institucijama. Profesor Veljković se bavila i istraživanjima koliko je studenata jevrejskog porekla diplomiralo na Medicinskom fakultetu u Beogradu od 1925. do 1949, a od 136 diplomaca lekara objavili smo kratku biografiju profesora Rajsa, koju je napisala profesor Veljković.

Želim da istaknem veliki doprinos koji je Aleksandar Mandić dao realizaciji ove knjige, inače stručnom saradniku Centra za Izdavačku, Bibliotečku i Informatičku Delatnost Medicinskog fakulteta u Beogradu - CIBID.

Na kraju se zahvaljujem svim prisutnima koji su odvojili svoje slobodno vreme da prisustvuju promociji knjige i izložbe, uz pozdrav najmlađim gostima, učenicima Dojče Šule Beograd i njihovom profesoru Andreasu Rothu.